Η **Ελίζα (Ελισσάβετ) Βόζεμπεργκ** (Αθήνα, 14 Σεπτεμβρίου 1956) είναι Ελληνίδα δικηγόρος και πολιτικός, ευρωβουλευτής με τη Νέα Δημοκρατία.

Βιογραφικά στοιχεία
-------------------

Από την πλευρά του πατέρα της είναι γερμανικής καταγωγής, απόγονος των Βαυαρών του Όθωνος. Αποφοίτησε από το Λύκειο στην Κυψέλη και σπούδασε νομική και πολιτικές επιστήμες στη Νομική Σχολή του Πανεπιστημίου Αθηνών. Ασκεί δικηγορία από το 1982 και ειδικεύεται στο ποινικό και οικογενειακό δίκαιο. Έχει συμμετάσχει σε μεγάλες ποινικές δίκες έντονου κοινωνικού ενδιαφέροντος, καθώς επίσης στις δίκες των εγκληματικών οργανώσεων 17 Νοέμβρη και  Επαναστατικός Λαϊκός Αγώνας (δίκες κατά της τρομοκρατίας), όπου εκπροσώπησε στην πολιτική αγωγή θύματα και συγγενείς.

Έχει ασχοληθεί ιδιαίτερα με θέματα ισότητας και μητρότητας και είναι μέλος του γνωστού σωματείου γυναικών «Η Καλλιπάτειρα», καθώς επίσης και της «Παναθηναϊκής Οργάνωσης Γυναικών». Είναι μέλος της Ένωσης Ελλήνων Ποινικολόγων και διετέλεσε μέλος νομοπαρασκευαστικής επιτροπής του Υπουργείου Δικαιοσύνης.

Για 15 έτη εκλεγόταν σύμβουλος στο Δικηγορικό Σύλλογο Αθηνών και έχει εισηγηθεί ριζοσπαστικές μεταρρυθμίσεις ειδικά για τους νέους δικηγόρους και την αναβάθμιση του κοινωνικού ρόλου του δικηγόρου. Υπήρξε μέλος του Συμβουλίου Δικηγορικών Συλλόγων της Ευρώπης (CCBE), όπου εκπροσώπησε τους Έλληνες δικηγόρους με εισηγήσεις και παρεμβάσεις και έχει συμμετάσχει σε πολλά επιστημονικά συνέδρια στην Ελλάδα και το εξωτερικό με καίριες εισηγήσεις.

Τον Μάρτιο του 2004 συμπεριλήφθηκε στο ψηφοδέλτιο επικρατείας και στις εκλογές του 2009, εξελέγη βουλευτής της Α΄ Αθηνών με τη Νέα Δημοκρατία.

Διαγράφηκε από την Κοινοβουλευτική Ομάδα της Νέας Δημοκρατίας το 2012, γιατί καταψήφισε την αναθεώρηση της δανειακής σύμβασης (Δεύτερο Μνημόνιο). Στις εκλογές του 2012, δεν συμπεριλήφθηκε στα ψηφοδέλτια της ΝΔ παρά το αίτημά της.

Στις 13 Φεβρουαρίου 2013, ορίστηκε γραμματέας Πολιτικού Σχεδιασμού της Νέας Δημοκρατίας, με απόφαση του προέδρου του κόμματος Αντώνη Σαμαρά.

Αρθρογραφεί συχνά στον ημερήσιο τύπο και συμμετέχει σε τηλεοπτικές συζητήσεις για θέματα κυρίως κοινωνικού ενδιαφέροντος, αλλά και της επιστήμης της. Οργάνωσε και παρουσίασε σειρά εκπομπών πολιτικού περιεχομένου στην Κύπρο με αφορμή τις κυπριακές προεδρικές εκλογές.

Στις Ευρωεκλογές του 2014 εξελέγη ευρωβουλευτής με τη Νέα Δημοκρατία.

Μιλάει αγγλικά και γαλλικά. Ήταν παντρεμένη με τον βιομήχανο Ιωάννη Βρυωνίδη με καταγωγή από την Λευκωσία, ο οποίος απεβίωσε τον Απρίλιο του 2015.

Η Ελίζα Βόζεμπεργκ έχει παίξει στην ελληνική ταινία «Η Ρένα είναι οφ-σάιντ» του 1972, σκηνοθεσίας του Αλέκου Σακελλάριου, υποδυόμενη την κόρη της Ρένας Βλαχοπούλου. Παρακινούμενη από αυτήν την εμπειρία συμμετείχε επιτυχώς στις εξετάσεις εισαγωγής στην Δραματική Σχολή του Θεάτρου Τέχνης του Καρόλου Κουν, για να την κερδίσει όμως τελικά η Νομική.

Παραπομπές
----------

1. ↑  «Βιογραφικό στον ιστοχώρο του Ελληνικού Κοινοβουλίου, αρχειοθετημένο στιγμιότυπο 10 Ιουλίου 2013». Αρχειοθετήθηκε από το πρωτότυπο στις 10 Ιουλίου 2013. Ανακτήθηκε στις 10 Ιουλίου 2013.
2. ↑  «Πάλι σε γαλάζιο μετερίζι η Βόζεμπεργκ». Ανακτήθηκε στις 27 Οκτωβρίου 2020.
3. 1 2 3 4  «η πορεία μου - Ελίζα Βόζεμπεργκ - Βρυωνίδη». *vozemberg.gr*. Ανακτήθηκε στις 7 Αυγούστου 2016.
4. 1 2  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Βόζεμπεργκ Κυριάκου Ελισσάβετ (Ελίζα)». *www.hellenicparliament.gr*. Ανακτήθηκε στις 7 Αυγούστου 2016.
5. ↑  «Ποιους διέγραψε ο Σαμαράς». *news247.gr*. 13 Φεβρουαρίου 2012. Ανακτήθηκε στις 7 Αυγούστου 2016.
6. ↑  «Ε. Βόζεμπεργκ: Στην πανστρατιά χωρούσε ο Συμπιλίδης αλλά όχι εγώ». *Real News*. 19 Απριλίου 2012. Ανακτήθηκε στις 7 Αυγούστου 2016.
7. ↑  «Η Ελίζα Βόζεμπεργκ γυρίζει στη Ν.Δ. και αναλαμβάνει γραμματέας Πολιτικού Σχεδιασμού». *iefimerida.gr*. 13 Φεβρουαρίου 2013. Ανακτήθηκε στις 7 Αυγούστου 2016.
8. ↑  «Ελισσάβετ ΒΟΖΕΜΠΕΡΓΚ-ΒΡΥΩΝΙΔΗ». *www.europarl.europa.eu*. Ανακτήθηκε στις 7 Αυγούστου 2016.
9. ↑  «Η Ελίζα Βόζεμπεργκ θρηνεί το χαμό του συζύγου της». *iefimerida.gr*. 2015-05-06.. Ανακτήθηκε στις 2017-11-30.
10. ↑  «Rena Is 'Offside'». Ανακτήθηκε στις 7 Αυγούστου 2016.

Εξωτερικοί σύνδεσμοι
--------------------

* Επίσημος ιστότοπος

|  |  |  |  |  |
| --- | --- | --- | --- | --- |
| 

| π • σ • ε
Ευρωβουλευτές Ελλάδας (2014-2019) |
| --- |
|  |
| 
* Νίκος Ανδρουλάκης
* Ελίζα Βόζεμπεργκ - Βρυωνίδη
* Νίκος Χουντής *(αντικατέστησε τον Μανώλη Γλέζο)*
* Γιώργος Γραμματικάκης
* Γεώργιος Επιτήδειος
* Θοδωρής Ζαγοράκης
* Σωτήριος Ζαριανόπουλος
* Εύα Καϊλή
* Στέλιος Κούλογλου *(αντικατέστησε τον Γιώργο Κατρούγκαλο)*
* Μανώλης Κεφαλογιάννης
* Κωνσταντίνα Κούνεβα
* Μιλτιάδης Κύρκος
* Γιώργος Κύρτσος
* Επαμεινώνδας Μαριάς
* Κωνσταντίνος Παπαδάκης
* Δημήτρης Παπαδημούλης
* Σοφία Σακοράφα
* Μαρία Σπυράκη
* Ελευθέριος Συναδινός
* Λάμπρος Φουντούλης
* Κωνσταντίνος Χρυσόγονος
 |  |

 |

|  |  |  |  |  |
| --- | --- | --- | --- | --- |
| 

| π • σ • ε
Ευρωβουλευτές Ελλάδας (2019-2024) |
| --- |
|  |
| 
* Κώστας Αρβανίτης
* Άννα-Μισέλ Ασημακοπούλου
* Ελίζα Βόζεμπεργκ
* Αλέξης Γεωργούλης
* Θοδωρής Ζαγοράκης
* Εύα Καϊλή
* Μανώλης Κεφαλογιάννης
* Πέτρος Κόκκαλης
* Στέλιος Κούλογλου
* Έλενα Κουντουρά
* Στέλιος Κυμπουρόπουλος
* Γιώργος Κύρτσος
* Θανάσης Κωνσταντίνου
* Γιάννης Λαγός
* Βαγγέλης Μεϊμαράκης
* Λευτέρης Νικολάου – Αλαβάνος *(αντικατέστησε την Σεμίνα Διγενή)*
* Κωνσταντίνος Παπαδάκης
* Δημήτρης Παπαδημούλης
* Νίκος Παπανδρέου *(αντικατέστησε τον Νίκο Ανδρουλάκη)*
* Μαρία Σπυράκη
* Εμμανουήλ Φράγκος *(αντικατέστησε τον Κυριάκο Βελόπουλο)*
 |  |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ελλάδα
 |

 |